b'\n_START_ARTICLE_\nShaun Marcum\n_START_SECTION_\nZgodnje \xc5\xbeivljenje\n_START_PARAGRAPH_\nMarcum je svoje otro\xc5\xa1tvo pre\xc5\xbeivel v mestu Excelsior Springs, Missouri in tam obiskoval lokalno srednjo \xc5\xa1olo. Sprva se je vpisal na univerzo University of Missouri, a se kasneje prepisal na Missouri State University, kjer je leta 2003 z ekipo univerze igral na Univerzitetni svetovni seriji.\n_START_SECTION_\nToronto Blue Jays\n_START_PARAGRAPH_\nMarcum je bil s strani ekipe iz Toronta izbran v 3. krogu nabora lige MLB leta 2003 s skupno 80. izbiro. Po sorazmerno kratkem obdobju v ni\xc5\xbejih podru\xc5\xbenicah ekipe se ji je prvi\xc4\x8d pridru\xc5\xbeil septembra leta 2005 in tako 6. septembra z ekipo tudi prvi\xc4\x8d nastopil. Na tekmi proti ekipi Baltimore Orioles v eni menjavi ni dovolil teka. V omenjenem mesecu je v skupno osmih menjavah dovolil \xc5\xa1est udarcev v polje in ni\xc4\x8d tekov._NEWLINE_V letu 2006 je Marcum zbral tri zmage in \xc5\xa1tiri poraze v 21 tekmah. \xc5\xa0tirinajst tekem je za\xc4\x8del v vlogi za\xc4\x8detnega metalca, dovoljeval pa je po 5,06 teka. V njegovih zadnjih sedmih nastopih v vlogi za\xc4\x8detnega metalca je dovoljeval po 3,31 teka._NEWLINE_V sezoni 2007 se je Marcum prebil med redne igralce ekipe. Zbral je 12 zmag in \xc5\xa1est porazov, dovoljeval pa je po 4,13 teka. V 159 menjavah je z udarci izlo\xc4\x8dil 122 odbijalcev. V sedmih njegovih nastopih v \xc5\xa1est ali ve\xc4\x8d menjavah ni dovolil teka, na dveh tekmah pa pred nastopom razbremenilskega kadra v \xc5\xa1estih ali ve\xc4\x8d menjavah ni dovolil udarca v polje. Ena od teh dveh tekem je bila proti ekipi Boston Red Sox._NEWLINE_Leto 2008 je Marcum za\xc4\x8del dobro (v 98 menjavah je dovoljeval po 2,65 teka in zbral 86 izlo\xc4\x8ditev z udarci), a ga je 23. avgusta po po\xc5\xa1kodbi in nekaj slabih predstavah ekipa poslala na stopnjo Triple-A. Septembra se je vrnil v za\xc4\x8detno postavo in ko je \xc5\xbee izgledalo, da se bo lahko vrnil k dobrim predstavam, je ekipa iz Toronta 19. septembra, nekaj dni po skraj\xc5\xa1anem nastopu, pri katerem je Marcum zaradi bole\xc4\x8din v komolcu moral zapustiti igri\xc5\xa1\xc4\x8de, oznanila, da bo Marcum potreboval operacijo Tommy John in da bo tako odsoten za preostanek sezone in prete\xc5\xbeen del, \xc4\x8de ne celo celo sezono 2009._NEWLINE_1. maja 2009 je ponovno za\xc4\x8del z metanjem. V zgodnjem juliju je v vlogi za\xc4\x8detnega metalca dvakrat igral v Dunedinu na stopnji Single-A, nato pa \xc5\xa1e dvakrat na stopnji Double-A v New Hampshireju. Po tekmi na stopnji Triple-A ga je ekipa v strahu pred ponovno po\xc5\xa1kodbo odre\xc5\xa1ila vseh metalskih dol\xc5\xbenosti do pri\xc4\x8detja naslednje sezone._NEWLINE_22. marca je Marcum bil imenovan za za\xc4\x8detnega metalca ob Dnevu odprtja sezone 2010. V tej vlogi je postal naslednik Roya Halladaya, ki je za ekipo metal ob Dnevih odprtja v obdobju med letoma 2003 in 2009. 2. maja je Marcum na tekmi proti ekipi Oakland Athletics zabele\xc5\xbeil svojo prvo zmago po 11. septembru 2008 in kasnej\xc5\xa1i operaciji Tommy John. 4. avgusta 2010 je njegov met Alex Rodriguez odbil za svoj 600. doma\xc4\x8di tek kariere. Sezono je Marcum zaklju\xc4\x8dil s trinajstimi zmagami, osmimi porazi in 3,64 dovoljenega teka.\n_START_SECTION_\nMilwaukee Brewers\n_START_PARAGRAPH_\n6. decembra 2010 je bil na Zimskih sre\xc4\x8danjih lige MLB poslan k ekipi Milwaukee Brewers v zameno za obetavnega igralca notranjega polja, Bretta Lawrieja._NEWLINE_4. julija 2011 je na tekmi proti ekipi Arizona Diamondbacks odbil svoj prvi doma\xc4\x8di tek, ki mu ga je dovolil Daniel Hudson. Njegova ekipa tekmo kljub njegovemu trudu izgubila s kon\xc4\x8dnim izidom 8:6._NEWLINE_V Okro\xc5\xbeni seriji Narodne lige proti omenjeni ekipi je Marcum dovolil veliki udarec Paul Goldschmidtu, s katerim je slednji zatrl vse upe zmage za Marcumovo mo\xc5\xa1tvo, a je ekipa iz Milwaukeeja po petih tekmah serijo navkljub temu kon\xc4\x8dala zmagovito._NEWLINE_V letu 2011 je zbral 13 zmag, 7 porazov in dovoljeval 3,54 teka.\n_START_SECTION_\nNew York Mets\n_START_PARAGRAPH_\n31. januarja 2013 je z ekipo New York Mets sklenil enoletno pogodbo, vredno 4 milijone dolarjev.\n_START_SECTION_\nIgralski profil\n_START_PARAGRAPH_\nMarcum ima obse\xc5\xbeno zalogo metov. Njegova 4-\xc5\xa1ivna hitra \xc5\xbeoga dose\xc5\xbee med 138 in 143 km/h, 2-\xc5\xa1ivna med 135 in 140 km/h, urezana \xc5\xbeoga pribli\xc5\xbeno 136 km/h, drsalec okoli 130 km/h, spremenljivec okoli 123 in 127 km/h in oblinarka pribli\xc5\xbeno 115 km/h. Proti desni\xc4\x8darjem skorajda nikoli ne uporablja svoje 2-\xc5\xa1ivne \xc5\xbeoge (poslu\xc5\xbeuje se predvsem urezane \xc5\xbeoge in premikajo\xc4\x8dih se metov), med dvoboji z levi\xc4\x8darji pa pove\xc4\x8da uporabo svojega spremenljivca in iz repertoarja odstrani svoj drsalec.'